Ihi, ɣer taggara n uḥric-agi wis sin, d uxeddim ay d-newwi d amaynut deg wayen yerzan tugniwin i yeḍrisen-agi, neḍfer amek ay d-usan yiḍrisen-nni akken ad asen-nessumer tugniwin gar snat d semus deg yal aḍris nerna-asent tizɣulin d wamek ay d-nextar tugniwin-agi. Ayagi ad iɛiwen anelmad akken ad yefhem aḍris mebla ma yeɣra-t, rnu ad nawweḍ ɣer yiswi, s tugna weḥd-s ad yegzi aḍris. Rnu ɣer waya ɣas ɛeddan yiḍrisen-agi ɣer tmura tibeṛṛaniyin ur d- ttafen ara iɣeblan d wuguren, imi ad yawi umdan tamusni seg tugna yernu ad yessaweḍ udlis n tutlayt n tmaziɣt ad yili am yidlisen n tutlayin niḍen deg tmura tibarraniyin. Akken daɣen ad iḥemmel unelmad taɣuri n yiḍrisen, yella anda ara yedhu d wacu ara t-ijebden d taywalt n daxel n tneɣrit d leḥya ara yettwakksen i yinelmaden ad d-fken tiktiwin nsen.